E Iesu e singo hakapa uu tara Tsunono,
ba nonei e la gono meraiena u katunun tsitsilo i tanen i hapalana a gohi i Kitron tara makum te kaia a kui,
ba nori e tasu ria tara kui teka.
E Judas,
a katuun tega harötein e Iesu turu katuun ti paköeien,
e atei sil hasi a makum teka,
taraha e Iesu e roron hagum gono meraia u katunun tsitsilo i tanen tara makum teka.
Be Judas e lu rena u soldia na u katunun taratarakap tara Luman Lotu Pan ti la ma turu pris pan na u Parasi,
ba nonei e peigi mera neien tara makum te kaia e Iesu.
Nori i la mei a man lam na u bito na mankaan hiatatung.
E Iesu e atei sil a manka tega butuia i tanen.
Ba pöata ti tukuia u katuun teka,
be Iesu e la taatago rena men me poeiena i taren,
“Alimiou e sakemiou esi?”
Ba nori e poeier,
“E Iesu na i Nasaret.”
Be Iesu e poeiena,
“Alia e Iesu.”
Pöata te peien,
“Alia e Iesu,”
be Judas na u katuun ti ka gono meien e hasula hatou murir me rusur i puta turu tsiktsiki.
Be Iesu e rangata lenina,
“Alimiou e sakemiou esi?”
Ba nori e poeier,
“E Iesu na i Nasaret.”
Be Iesu e poeiena,
“Alia e hatei hakapa ragulou limiou alia nonei e Iesu.
Te sake milimiou alia,
ba limiou te hala ba ramiou u katuun teka.”
Nonei e mar ranga uu teka tego kato hamana menaien u raranga te hagou ranga naien me poeiena,
“O Tamagulia,
alia uma hapolasei ta töa turu katuun tu hale mei lö alia.”
Be Saimon Pita e lousena u lahoton hiatatung i tanen me ngats sukena a katunun kui tara tsunono pan turu pris me ngats sekilena a talinganen tara pal matou.
A solona a katuun teka e Malkus.
Be Iesu e poeiena tere Pita,
“Alö go hasogo poutsi u lahoton hiatatung.
Nonei a kamits teka te hopö kap bei lia e Tamar.
Alia ema antunan ramagi.”
E Iesu i la mena mei tere Anas
Ba kapten turu ami na u soldia i tanen na u katunun taratarakap tara Luman Lotu Pan e pile kap ner e Iesu me kits naren,
ba nori e piou mam narien tere Anas.
E Anas nonei a halis a tson tere Kaiapas,
a tsunono pan turu pris turu hiningal teka.
Nonei e Kaiapas te ranga mei a pal kapan turu Jiu me poeiena,
“E niga balana tega mate sil menai ta töa puku ta katuun,
u katuun hoboto.”